Buffalo Calf Road Woman

Buffalo Calf Road Woman, wey dem stil kol Brave Wuman, (around 1844 – 1879), na one Northern Cheyenne wuman wey get strong mind. Shi save her broda wey be warrior, Chief
Comes in Sight, wey wound for one big fight wey dem call Battle of the Rosebud for June 1876. E be like say na di rescue wey she do help ginger Cheyenne warriors dem, wey make dem fit win di fight. Just nine days after, shi stil folo her husband fight for anoda big faight wey dem call Battle of the Little Bighorn. For 2005, Northern Cheyenne people wey sabi di tori well-well, dem finally talk di full story after dem don keep quiet for more than 100 years. Dem talk say na dis same Buffalo Calf Road Woman knack one heavy blow wey make Lieutenant Colonel George Armstrong Custer fall from him horse before e die.

Her life tori
For di Battle of the Rosebud, Cheyenne and Lakota people join body under one strong leader wey dem call Crazy Horse. Dem dey fight US Army, but  di thing come be like say Cheyenne and Lakota people wan run comot because di fight no easy. As dem dey retreat, dem leave one Cheyenne chief wey wound for battle, wey be Chief Comes in Sight.

Na so Buffalo Calf Road Woman just ride her horse waka enter di battlefield, she no even fear. She ride go where her brother dey, carry am for her horse, and carry am comot for di place where bullet full everywhere. Di strong thing wey she do ginger di Cheyenne warriors, dem come get strong mind come fight back well. Di thing even make dem fit defeat di US General wey dem call George Crook and him soldiers.

Because of dis thing wey Buffalo Calf Road Woman do, di Cheyenne people come give di fight new name — "Di Fight Where di Girl Save Her Brother."

Buffalo Calf Road Woman no stop there. She still follow fight for Battle of Little Bighorn, where she stand gidigba with her husband wey dem call Black   

Coyote. For June 2005, di Northern Cheyenne people wey sabi di old tori well, dem finally talk say na dis same Buffalo Calf Road Woman use her hand knack Custer one correct blow wey make di man fall from him horse before dem kill am for di Battle of Little Bighorn.

For 2017, one Northern Cheyenne leader wey dem call Wallace Bearchum talk say Buffalo Calf Road Woman sabi how to shoot gun well, but no be gun she use knack Custer. She use something wey be like club or big stick take knack am comot from di horse.

Wetin hapun afta dem surrender
After Northern Cheyenne people surrender give US Army, Buffalo Calf Road Woman, her husband Black Coyote, and their two pikin dem, dem carry all of dem go one place wey dem call Southern Cheyenne Reservation, for inside Indian Territory (di place wey we sabi today as Oklahoma).

For September 1878, Buffalo Calf Road Woman and her family follow di Northern Cheyenne people run comot from di Oklahoma reservation. Dem wan go back to their real home for Montana. But for road, her husband Black Coyote come shoot and kill one Cheyenne chief wey dem call Black Crane. Because of dis thing wey he do, di Cheyenne people come vex and chase dem comot from di main group.

After dem chase dem, Black Coyote and two other Cheyenne men come attack two US soldiers near one river wey dem call Mizpah Creek for Montana. Di attack make one soldier die. US soldiers from Fort Keogh come follow dem, pursue dem, and catch dem after five days for April 10, 1879. Dis whole wahala na wetin people later call di Mizpah Creek incidents.

Di small group wey dem catch, including Black Coyote, dem carry dem go one town wey dem call Miles City for Montana. Dem judge di three men for court, say dem kill person, and dem plan say dem go hang dem for June 8, 1879.

As Black Coyote dey for prison, Buffalo Calf Road Woman come die for May 1879. Some people talk say na "white man coughing disease" (maybe tuberculosis) kill her. When Black Coyote hear say him wife don die, di man no fit take am, he use him own hand hang himself for inside di prison.

Some people still sabi Buffalo Calf Road Woman with another name — Buffalo Calf Trail Woman.

Wie dem gada di tori